ΓΡΑΠΤΗ ΕΡΩΤΗΣΗ E-1114/96 υποβολή: Jesϊs Cabezσn Alonso (PSE) προς την Επιτροπή (13 Μαΐου 1996)

Θέμα: Συμμετοχή των ΜΜΕ στα προγράμματα έρευνας και κατάρτισης

Ποιά μέτρα έχει λάβει ή σκέπτεται να λάβει η Επιτροπή για την προώθηση της ένταξης των μικρομεσαίων επιχειρήσεων στα ευρωπαϊκά προγράμματα έρευνας και κατάρτισης;

Απάντηση του κ. Παπουτσή εξ ονόματος της Επιτροπής (7 Ιουνίου 1996)

Εντός του τέταρτου προγράμματος-πλαισίου έρευνας και τεχνολογικής ανάπτυξης (ΕΤΑ) καταβλήθηκαν αυξημένες προσπάθειες για τη διευκόλυνση της συμμετοχής των μικρομεσαίων επιχειρήσεων (ΜΜΕ) στα κοινοτικά προγράμματα έρευνας και διάδοσης των τεχνολογιών. Έτσι, με βάση την αποκτηθείσα πείρα στο πρόγραμμα Brite Euram (έρευνα επί της βιομηχανικής τεχνολογίας και των νέων υλικών) θεσπίστηκαν μέτρα τεχνολογικής προώθησης υπέρ των ΜΜΕ σε δώδεκα προγράμματα. Τα μέτρα αυτά αφορούν, αφενός, την παροχή διερευνητικής πριμοδότησης στις ΜΜΕ ως βοήθεια για την κάλυψη του κόστους κατάρτισης μιας πρότασης έρευνας που πρέπει να υποβληθεί σε ένα από τα προγράμματα του τέταρτου προγράμματος πλαισίου και, αφετέρου, μια διαδικασία έρευνας σε συνεργασία, σύμφωνα με το υπόδειγμα Craft, που επιτρέπει σε μια ομάδα ΜΜΕ που δεν έχει ίδια μέσα έρευνας, να αναθέσει με υπεργολαβία σε τρίτους οργανισμούς, την αναζήτηση μιας τεχνολογικής λύσης σε ένα συγκεκριμένο πρόβλημα. Τα πρώτα αποτελέσματα αυτών των μέτρων για το έτος 1995 επιτρέπουν να προβλεφθεί μια έντονη αύξηση του αριθμού των ΜΜΕ που επωφελούνται των δράσεων έρευνας σε σχέση με το τρίτο πρόγραμμα πλαίσιο της ΕΤΑ.

Το πρόγραμμα Leonardo da Vinci έχει στόχο την προώθηση της επαγγελματικής κατάρτισης και της δυνατότητας καινοτομίας στον τομέα αυτό. Το πρόγραμμα περιλαμβάνει τους τέσσερεις τύπους μέτρων διεθνικής συνεργασίας που έχουν εφαρμοστεί στα προηγούμενα προγράμματα (Petra, Force, Comett και Eurotecnet): τα πρότυπα προγράμματα συνεργασίας, τα προγράμματα ανταλλαγών διαφόρων τύπων κοινού, έρευνες και αναλύσεις. Τονίζει συγκεκριμένα την απόκτηση των προσόντων και δεξιοτήτων που απαιτούνται για την προσαρμογή στις βιομηχανικές και τεχνολογικές αλλαγές στις ΜΜΕ και για την κατάρτιση στη διοίκηση επιχειρήσεων των στελεχών διεύθυνσης και των υπευθύνων των ΜΜΕ. Το πρόγραμμα αφορά όλους τους τομείς της επαγγελματικής κατάρτισης: αρχική κατάρτιση και μεταβατική περίοδος προς την επαγγελματική ζωή, συνεχής κατάρτιση, συνεργασία πανεπιστημίων-επιχειρήσεων, ιδιαίτερα με τις ΜΜΕ. Όλες οι δράσεις στο πλαίσιο του προγράμματος Leonardo da Vinci πρέπει να πραγματοποιηθούν στο πλαίσιο των διεθνικών εταιρικών σχέσεων. Δίδεται προτεραιότητα ως προς αυτό, στις προτάσεις που περιλαμβάνουν τις ΜΜΕ.

Επειδή το πρόγραμμα Leonardo da Vinci δεν προοριζόταν αρχικά να υποστηρίξει την πραγματοποίηση δράσεων κατάρτισης καθεαυτών, αλλά περισσότερο τη βελτίωση των μεθοδολογιών και του περιεχομένου της κατάρτισης, η Επιτροπή επιζήτησε την συμπληρωματικότητα ανάμεσα στο πρόγραμμα αυτό και στις χρηματοδοτήσεις που χορηγούνται στο πλαίσιο των διαρθρωτικών ταμείων, ειδικά στα πλαίσια της κοινοτικής πρωτοβουλίας Adapt, όπου εμπλέκονται σε μεγάλο βαθμό οι ΜΜΕ με στόχο να επιταχύνουν την προσαρμογή του εργατικού δυναμικού στη βιομηχανική αλλαγή, να αυξήσουν την ανταγωνιστικότητα της βιομηχανίας, των υπηρεσιών και του εμπορίου, να προλάβουν την ανεργία και να προβλέψουν τη δημιουργία νέων θέσεων απασχόλησης και νέων δραστηριοτήτων.

Εξάλλου, στο πλαίσιο των προβληματισμών που προκαλούνται από την Πράσινη Βίβλο για την καινοτομία και το μελλοντικό ολοκληρωμένο πρόγραμμα υπέρ των ΜΜΕ, η Επιτροπή προβλέπει να ενισχύσει περισσότερο την αποτελεσματικότητα των δράσεών της που προορίζονται για τις ΜΜΕ στον τομέα της έρευνας και της κατάρτισης.